Aodh Ó Canainn

Rugadh Aodh Ó Canainn i gCúil Raithin, Co. Dhoire, sa bhliain 1934. Chaith sé a óige i nDoire, áit ina bhfuair sé oideachas i gColáiste Cholm Cille. Bhain sé céim amach san innealtóireacht ó Ollscoil na Ríona i mBéal Feirste. Chaith sé bliain (1956-57) ag obair le comhlacht leictreonach, Marconi Espanola, i Maidrid, áit inar chuir sé spéis i dteanga agus i gcultúr na Spáinne. Chuaigh sé ag obair le DuPont ar feadh cúpla bliain nuair a d'fhill sé ar Dhoire. Tharraing a thriail go Baile Átha Cliath é, agus fuair sé post  mar innealtóir i Transport & Power; Irish Ropes agus RTÉ. 

Bhain sé céim máistreachta amach sa Ghnó, ó Choláiste na Tríonóide sa bhliain 1966, agus lean le gairm nua mar Chomhairleoir Bainistíochta san Irish Management Institute. Ceapadh mar stiúrthóir gníomhach, ar feadh sé mhí é, ar Bhord na Gaeilge i 1978. 

Nuair a d'éirigh sé as obair, ag aois 55, dhírigh sé ar an scríbhneoireacht go lánaimseartha. Bhunaigh sé féin agus Ailbhe Ó Corráin Éigse Cholm Cille sa bhliain 2002 chun léamh agus scríobh na Gaeilge a chur chun cinn, agus chun ceiliúradh a dhéanamh ar scríbhneoirí Iarthar Uladh. 

Bhí sé ina chónaí i mBaile Átha Cliath lena bhean Áine. Fuair sé bás i nDún Laoghaire ar an 2 Iúil 2021.

Foilseacháin

Leabhair:
Teacht den tSliabh Tráthnóna: Pádraig Ó hEaráin agus oidhreacht Bhaile na Scríne. Baile Átha Cliath, Coiscéim, 2006
Tearmann na gColúr. Inverin, Cló Iar-Chonnachta Teo., 1998
An bhfaca tú Dracula?: dialann Thrasalvánach. BÁC, Comhar, 1997
Mise agus Platero/Juan Ramon Jimenez. BÁC, Coiscéim, 1991
Scian a Caitheadh le Toinn: scéalta agus amhráin as Inis Eoghain agus cuimhne ar Ghaeltacht Iorrais. BÁC, Coiscéim, 1990
Léine Ghorm: úrscéal. BÁC, Sáirséal Ó Marcaigh, 1984

PhD:
Engineers in Management. TCD, 1993

Catagóir:Scríbhneoirí Gaeilge